**Tomanović - koncertna promocija albuma "Rukama" - 13.12.2024**

Dugogodišnje prisustvo na muzičkoj sceni, Tomanović (Ljubinko Tomanović – Bale) je počeo u grupi Oktobar 1864, u kojoj je svirao od 1988. godine do prestanka rada grupe.

1992. godine je postao član grupe Braća Left, a 1999. godine se priključuje grupi Prljavi inspektor Blaža i Kljunovi, čiji je aktivan član do 2022. godine.

Tokom 2023. godine, posvećuje se autorskom radu na svom prvom samostalnom muzičkom projektu, albumu "Rukama", koji je objavljen 2024. godine za diskografsku kuću Menart Srbija.

Na albumu se nalazi 6+2 pesme, u kojima se prepliću nekarakteristični gitarski rifovi, "svemirske klavijature" i tekstovi koji se bave ličnim preispitivanjem i životom savremenog čoveka.

Branimir - Bane Lokner, poznati rok kritičar i veliki poznavalac domaće scene, je ovo izdanje ocenio kao jedno od najvažnijih u ovoj godini, i kao album koje će sigurno ostaviti trag u domaćoj i ex-yu diskografiji.

Prvi singlovi i spotovi sa albuma su objavljeni za pesme ["Dodji"](https://www.youtube.com/watch?v=_D0eulQUE6w) i ["Da li sanjaš"](https://www.youtube.com/watch?v=MO3N8UpgZAg) u kojoj se kao specijalni gost pojavljuje i Tomanovićev dugogodišnji saradnik Aleksandar Karadžić - Arigo Saki. Reditelj spotova je bio Vojkan Milosavljević, Aleksandar Obradinović - snimatelj, a autor fotografije Ivana Tomanović.

Pored Aleksandra Karadžića, na snimanju albuma su učestvovali i Tanja Milošević (čelo), Luka Jelisavčić (bubnjevi), Boris Eftovski (klavijature), Miloš Bilanović (programing) i Vasilije Tomanović (gitara).

Fotografije za omot CD albuma uradila je Katarina Tomanović, a dizajn i pripremu Andrijana Jokić.

Koncerta promocija albuma "Rukama" će se održati u petak 13.12.2024. u klubu Anti Shop Elektropionir u Cetinjskoj 15 u Beogradu.

Na koncertu će pored Aleksandra Karadžića i Vasilija Tomanovića kao članovi pratećeg benda nastupiti i Luna Škopelja (klavijature), Luka Jelisavčić (bubnjevi) i Robert M00d (gitare).

Pored svih pesama sa albuma, na koncertu će biti i odsvirano i nekoliko obrada pesama iz Tomanovićeve faze sa Braćom Left, kao i pesme autora kojima je bio posebno inspirisan tokom svoje muzičke karijere.

Karte za koncert se mogu kupiti na svim prodajnim mestima Ticket Visiona-a i online na [TICKETS.RS](https://tickets.rs/event/tomanovic_16028) po ceni od 1.000,00 dinara.
Karte na dan koncerta možete kupiti i na ulazu u klub po ceni od 1.200,00 dinara.

Album "Rukama" možete preslušati na svim digitalnim platformama <https://bfan.link/rukama>

Foto: Ivana Tomanović